
PROIECT DIDACTIC
al primei lecții „INDEPENDENȚA CARE NE UNEȘTE”[footnoteRef:1] [1:  Proiectele didactice au fost elaborate cu suportul proiectului Consiliului Europei „Educație pentru democrație în Republica Moldova”] 


Clasa:  I- a II-a
Data: 1 septembrie 2026
Tipul lecției: formare de valori și atitudini

Competențe pentru cultură democratică:
· Valorizarea libertății, demnității și a drepturilor omului; 
· Prețuirea diversității și înțelegerea faptului că, deși suntem diferiți, toți suntem Moldova;
· Respect față de țară, simbolurile statului și memoria istorică; 
· Responsabilitate pentru propriile fapte; 
· Spirit civic și sentiment de apartenență; 
· Cooperare, solidaritate și unitate;
· Abilități de ascultare și observare; 
· Înțelegerea cunoștințelor referitoare la independență, libertate, comunitate, țară. 

Mesajul central al lecției:
Independența este mai mult decât o zi din istorie. Independența înseamnă libertatea Republicii Moldova de a-și alege propriul drum și responsabilitatea fiecăruia de a avea grijă de țară. Moldova devine mai puternică atunci când oamenii sunt uniți, se prețuiesc și construiesc împreună prezentul și viitorul.

Obiective operaționale:
Elevii/elevele sunt capabili/capabile:
· să exprime nevoi și emoții legate de primele zile ale independenței școlare; 
· să recunoască simbolurile de stat ale Republicii Moldova; 
· să descopere ceea ce îi face mândri de țara lor; 
· să exploreze sentimentul de apartenență la clasă, comunitate, țară. 

Strategii didactice:
a) forme de organizare: frontal, individual, în perechi, grup mare.
b) metode și procedee: conversația euristică, povestirea, desenul reflexiv, turul galeriei.
c) resurse: foi colorate, creioane colorate, imagini sugestive de la Ziua Independenței
d) organizarea clasei: scaune așezate în semicerc pentru o atmosferă sigură și prietenoasă.




SCENARIUL DIDACTIC AL LECȚIEI

	Etapele lecției
	Desfășurarea activității

	EVOCARE
	Varianta 1. Cum se simte țara în zi de sărbătoare?
Cadrul didactic prezintă/ proiectează câteva imagini de la festivitățile dedicate Zilei Independenței.
· drapele arborate pe clădiri
· oameni adunați în Piața Marii Adunări Naționale
· copii purtând panglici tricolore
· depuneri de flori la monumente
· muzică și dansuri ale diferitor etnii
· familii participante la evenimente
· polițiști, salvatori, medici, profesori și alți reprezentanți ai comunității, oameni din diferite localități și regiuni ale Republicii Moldova. 
Elevii privesc imaginile și observă ceea ce fac oamenii și emoțiile pe care aceștia le exprimă.

Reflecție:
· Ce observați în aceste imagini?
· Cum credeți că se simt oamenii?
· Ce simbol apare în mai multe imagini?
· La ce activități dedicate Zilei Independenței ați participat?
· Cum sărbătoriți cu familia ziua de naștere a țării noastre?
· Ce ați dori să le transmiteți oamenilor din întreaga țară în această zi?

„Așa cum prima zi de școală ne aduce bucurie și ne adună împreună, și Ziua Independenței este o zi importantă pentru noi toți. Astăzi pornim într-o călătorie prin povestea libertății Moldovei și vom afla de ce această sărbătoare ne unește.”

Varianta 2. Povestea „Puiul care a învățat să zboare”
Cadrul didactic povestește: 
„Într-un cuib trăia un pui de pasăre. La început mama îl hrănea și îl proteja. În fiecare zi însă puiul învăța ceva nou: să ciugulească, să sară, să-și deschidă aripile. Într-o zi a reușit să zboare singur. Era emoționat, dar și foarte mândru. Acum putea să-și aleagă direcția și să descopere lumea. Știa însă că nu este singur: familia sa era aproape, iar împreună erau mai puternici.”

Reflecție:
· Cum te simți după această poveste?
· Ce a învățat puiul?
· Cine l-a ajutat?
· Cum s-a simțit când a reușit singur? 
· Ce lucruri ați reușit să le faceți singuri? 
· Când ați avut nevoie de curaj?
· Cum te simți când ești independent?
· Putem fi independenți și, în același timp, să ne ajutăm unii pe alții?
· De ce suntem mai puternici atunci când suntem împreună?

„A fi independent nu înseamnă să fii singur. Înseamnă să ai curaj, să ai încredere în tine, să alegi, să îi prețuiești pe cei care te ajută și să îi sprijini și tu pe cei care au nevoie de susținere.
La fel este și cu o țară liberă. Fiecare dintre noi contează. Toți suntem Moldova.”


	REALIZAREA SENSULUI
	Activitatea: Harta inimilor Moldovei
Cadrul didactic afișează harta Republicii Moldova și propune elevilor să aleagă o inimă pe care desenează un lucru prin care exprimă ce iubesc la țara lor.
Elevii lipesc inimioarele pe hartă și spun ceea ce le place în Moldova.

Reflecție:
· Ce observați acum pe hartă?
· Cu ce asociați țara în care trăim? 
· Ce locuri frumoase cunoașteți din Moldova? 
· Ce simțiți când auziți „Moldova este a noastră”?
· Prin ce simboluri recunoaștem Republica Moldova?

"Republica Moldova este țara noastră. Ea are propriul drapel, propriul imn și poate lua propriile decizii. Acest lucru se numește independență.
Cu mulți ani în urmă, oamenii noștri aveau un vis: să trăiască într-o țară liberă și să poată hotărî singuri cum să-și construiască viitorul. Ei au avut curaj, au rămas uniți și nu au renunțat, chiar dacă drumul nu a fost ușor. Scriitorii și poeții au vorbit despre dragostea față de țară, artiștii au cântat în limba română, iar învățătorii, medicii, muncitorii, și mulți alți oameni au contribuit prin munca și faptele lor. 
Împreună au reușit. La 27 august 1991, acest vis a devenit realitate. A fost semnată Declarația de Independență, iar Republica Moldova a devenit o țară liberă, care își urmează propriul drum.
Povestea independenței continuă și astăzi, prin fiecare dintre noi. Când învățăm, ne ajutăm, ne prețuim și avem grijă de limba, tradițiile și natura țării noastre. Orice faptă face țara noastră mai frumoasă, mai unită și mai puternică.”

Cadrul didactic arată și explică esența Declarației de Independență:
· la 27 august 1991, RM a spus lumii că este o țară liberă și independentă. 
· Declarația de Independență este ca un certificat de naștere al Republicii Moldova ca stat independent.  
· Republica Moldova are propriul nume, propriile legi și propriile simboluri: drapelul, stema și imnul. 

Activitatea: Împreună sub același drapel
Cadrul didactic prezintă drapelul Republicii Moldova și întreabă elevii:
· Unde ați văzut drapelul Republicii Moldova?
· Ce simțiți când vedeți drapelul Republicii Moldova?
· Ce semnifică pentru tine drapelul?

„Drapelul, stema și imnul sunt simbolurile care reprezintă Republica Moldova și ne unesc pe toți oamenii care o numesc acasă. Drapelul ne amintește de pace, curaj și speranță, stema reprezintă istoria și valorile noastre, iar imnul exprimă dragostea față de limba și țara noastră (poate fi audiată o secvență scurtă din imn). Prețuind aceste simboluri, arătăm respect față de Republica Moldova și față de oamenii care o numesc acasă.”
 
Elevii creează drapelul simbolic al clasei.
Fiecare copil confecționează un simbol din materialele disponibile și îl lipește pe coala de hârtie sau bucată de pânză.

Reflecție:
· Ce observi când privești drapelul clasei? 
· Cum te simți când vezi toate simbolurile pe steagul clasei? 
· Cum ar fi fost drapelul dacă lipsea simbolul unui coleg? 
· Cu ce asociați drapelul clasei noastre? 
· Ce spune faptul că toate simbolurile sunt împreună pe același drapel?

„Împreună, ghidați de drapel, vom parcurge anul de studii  și vom avea grija ca tot ce ați exprimat să se realizeze.”


	REFLECȚIE
	Cercul inimilor independente
Cadrul didactic invită elevii în cerc și propune să continue gândul ales:
· Astăzi am descoperit că în inima Moldovei este... 
· Manifest iubire pentru țară prin...
· Inimii mele i-a plăcut cel mai mult... 
· În acest an îmi doresc din toată inima... 
· Eu pot ajuta Moldova prin…
· Toți suntem Moldova pentru că…


	EXTINDERE
	Elevii discută cu bunicii, părinții despre evenimentele obținerii independenței. La următoarele lecții, copiii împărtășesc informațiile, amintirile, emoțiile. 

„Fiecare dintre noi este unic și prețios. Diferențele ne dau putere, iar atunci când ne prețuim unul pe altul ne simțim uniți, puternici, curajoși. Asta am învățat de la strămoșii noștri care și-au dorit să trăiască într-o țară independentă, liberă, frumoasă și prosperă. 
 Astăzi am făcut primii pași în călătoria independenței noastre ca oameni, clasă. Vom învăța împreună multe lucruri noi și veți deveni tot mai independenți. Împreună formăm o clasă, o școală și o țară care crește prin curaj, demnitate, bunătate și respect.”




Independența Republicii Moldova: repere istorice 1989–2026

	Timp istoric
	Eveniment

	26 martie 1989
	Alegerile pentru Congresul Deputaților Poporului al URSS permit afirmarea reprezentanților mișcării naționale din RSS Moldovenească și aduc în prim-plan revendicările privind limba, drepturile naționale, democratizarea și suveranitatea.

	20 mai 1989
	Congresul Mișcării Democratice constituie Frontul Popular din Moldova, care devine principala forță civică și politică a mișcării de renaștere și eliberare națională.

	27 august 1989
	Marea Adunare Națională de la Chișinău, desfășurată cu participarea a sute de mii de oameni, solicită oficializarea limbii române, revenirea la grafia latină, reafirmarea simbolurilor naționale și extinderea suveranității republicii.

	31 august 1989
	Sunt adoptate legile privind statutul limbii de stat și revenirea la grafia latină, marcând un moment definitoriu al renașterii naționale și al desprinderii de politica sovietică de rusificare.

	25 februarie–10 martie 1990
	Au loc primele alegeri legislative desfășurate în condiții de competiție politică reală. Legislativul ales, cunoscut ulterior drept Primul Parlament, va adopta actele fundamentale privind suveranitatea și independența Republicii Moldova.

	27 aprilie 1990
	Tricolorul albastru-galben-roșu, purtând Stema de Stat, este adoptat ca Drapel de Stat al RSS Moldovenești, devenind un simbol al afirmării identității naționale.

	23 iunie 1990
	Este adoptată Declarația de Suveranitate, care consacră caracterul unitar și indivizibil al republicii, precum și supremația Constituției și a legislației sale asupra legislației unionale.

	19–21 august 1991
	Eșecul tentativei de lovitură de stat de la Moscova slăbește decisiv autoritatea centrului unional și accelerează proclamarea independenței republicilor sovietice.

	27 august 1991
	Parlamentul proclamă Independența Republicii Moldova și adoptă Declarația de Independență, în prezența Marii Adunări Naționale. Actul fondator este votat de cei 277 de deputați prezenți.

	27 august–decembrie 1991
	România este primul stat care recunoaște independența Republicii Moldova, chiar în ziua proclamării acesteia, fiind urmată de alte state. În contextul încetării existenței URSS, sunt puse bazele relațiilor externe ale noului stat suveran.

	30 ianuarie–2 martie 1992
	Republica Moldova este admisă în Conferința pentru Securitate și Cooperare în Europa, iar la 2 martie devine membră a Organizației Națiunilor Unite, obținând consacrarea internațională multilaterală a independenței sale.

	martie–iulie 1992
	Conflictul armat de pe Nistru pune în pericol independența și integritatea teritorială a statului. La 21 iulie, Republica Moldova și Federația Rusă semnează acordul de încetare a focului, fiind instituită Zona de Securitate.

	4 februarie/
25 aprilie 1993
	Este instituită Misiunea CSCE, ulterior OSCE, în Republica Moldova, cu mandatul de a sprijini identificarea unei soluții politice durabile pentru conflictul transnistrean.

	29 noiembrie 1993
	Leul moldovenesc este introdus în circulație, consolidând independența economică și capacitatea statului de a promova o politică monetară proprie.

	27 februarie 1994
	Au loc primele alegeri parlamentare generale organizate după proclamarea independenței, în baza unui sistem pluripartid, marcând consolidarea cadrului parlamentar propriu al statului.

	16 martie 1994
	Republica Moldova aderă la programul NATO „Parteneriat pentru Pace”, dezvoltând cooperarea în domeniul securității și apărării, cu respectarea neutralității sale constituționale.

	29 iulie 1994
	Parlamentul adoptă Constituția Republicii Moldova, intrată în vigoare la 27 august. Legea fundamentală consacră Republica Moldova drept stat suveran, independent, unitar și indivizibil, organizat potrivit principiilor democratice și neutralității permanente.

	13 iulie 1995
	Republica Moldova devine membră a Consiliului Europei, asumând standardele europene privind democrația, statul de drept și respectarea drepturilor omului.

	24 iulie 1997
	Parlamentul ratifică Convenția Europeană a Drepturilor Omului. În același an, Republica Moldova participă la constituirea inițiativei regionale GUAM, întemeiată pe cooperare, suveranitate, integritate teritorială și securitate.

	1 iulie 1998
	Intră în vigoare Acordul de Parteneriat și Cooperare dintre Republica Moldova și Uniunea Europeană, care instituie primul cadru juridic amplu pentru dialog politic, reforme și cooperare economică.

	18–19 noiembrie 1999
	La Summitul OSCE de la Istanbul, Federația Rusă își asumă angajamentul de a-și retrage forțele și munițiile de pe teritoriul Republicii Moldova. Angajamentul devine un reper diplomatic important, fără a fi însă îndeplinit integral.

	26 iulie 2001
	Republica Moldova devine al 142-lea membru al Organizației Mondiale a Comerțului, integrându-se în sistemul comercial multilateral și asumând normele internaționale în domeniul comerțului.

	22 februarie 2005
	Este aprobat Planul de Acțiuni Republica Moldova–Uniunea Europeană, în cadrul Politicii Europene de Vecinătate, integrarea europeană devenind un cadru operațional pentru reformele interne și apropierea de Uniunea Europeană.

	aprilie–septembrie 2009
	Alegerile parlamentare din 5 aprilie sunt urmate de protestele violente din 7 aprilie și de o criză politică. Scrutinul repetat din 29 iulie permite constituirea Alianței pentru Integrare Europeană și încheie perioada majorității parlamentare comuniste.

	7 mai
2009
	Republica Moldova participă la lansarea Parteneriatului Estic al Uniunii Europene, platformă destinată aprofundării asocierii politice, integrării economice și contactelor dintre cetățeni.

	29 noiembrie 2013
	La Summitul Parteneriatului Estic de la Vilnius este parafat Acordul de Asociere dintre Republica Moldova și Uniunea Europeană, inclusiv Zona de Liber Schimb Aprofundat și Cuprinzător – DCFTA.

	5 decembrie 2013
	Curtea Constituțională stabilește că Declarația de Independență face corp comun cu Constituția și că denumirea „limba română”, prevăzută în actul fondator, prevalează asupra formulării divergente din articolul 13 al Constituției.

	28 aprilie 2014
	Este eliminată obligația de viză pentru călătoriile de scurtă durată în spațiul Schengen ale cetățenilor Republicii Moldova care dețin pașapoarte biometrice.

	27 iunie 2014
	Republica Moldova și Uniunea Europeană semnează, la Bruxelles, Acordul de Asociere, inclusiv Zona de Liber Schimb Aprofundat și Cuprinzător – DCFTA.

	1 septembrie 2014
	Începe aplicarea provizorie a Acordului de Asociere, inclusiv a DCFTA, consolidând apropierea politică și integrarea economică a Republicii Moldova în spațiul european.

	1 iulie
2016
	Acordul de Asociere dintre Republica Moldova și Uniunea Europeană intră pe deplin în vigoare, devenind principalul cadru juridic al apropierii politice și integrării economice europene.

	22 iunie 2018
	Adunarea Generală a Organizației Națiunilor Unite adoptă Rezoluția 72/282, prin care solicită retragerea completă și necondiționată a forțelor militare străine de pe teritoriul Republicii Moldova.

	3 martie 2022
	Republica Moldova depune cererea de aderare la Uniunea Europeană, deschizând o nouă etapă în parcursul său european.

	23 iunie 2022
	Consiliul European acordă Republicii Moldova statutul de țară candidată la aderarea la Uniunea Europeană, marcând trecerea de la relația de asociere la procesul de aderare.

	1 iunie 2023
	Republica Moldova găzduiește, la Bulboaca, Summitul Comunității Politice Europene, eveniment care îi consolidează vizibilitatea internațională și confirmă sprijinul european pentru suveranitatea și securitatea sa.

	14 decembrie 2023
	Consiliul European decide deschiderea negocierilor de aderare cu Republica Moldova, în baza recomandării Comisiei Europene și a progreselor înregistrate în realizarea reformelor.

	25 iunie 2024
	Prima Conferință interguvernamentală Republica Moldova–Uniunea Europeană marchează deschiderea oficială a negocierilor de aderare și începutul procesului sistematic de aliniere la acquis-ul Uniunii Europene.

	20 octombrie 2024
	În cadrul referendumului republican constituțional, majoritatea voturilor valabil exprimate susține modificarea Constituției în vederea consacrării integrării europene drept obiectiv strategic al Republicii Moldova. Rezultatele sunt confirmate de Curtea Constituțională la 31 octombrie.

	4 iulie 2025
	La Chișinău se desfășoară primul Summit Republica Moldova–Uniunea Europeană, care reafirmă perspectiva europeană a țării și sprijinul Uniunii Europene pentru reforme, securitate și dezvoltare.

	15 iunie 2026
	În cadrul celei de-a doua Conferințe de aderare Republica Moldova–Uniunea Europeană sunt deschise negocierile asupra Clusterului 1 „Elementele fundamentale”, care cuprinde statul de drept și drepturile fundamentale, funcționarea instituțiilor democratice, reforma administrației publice și criteriile economice.

	22 iunie 2026
	La Bruxelles se desfășoară cel de-al doilea Summit Republica Moldova–Uniunea Europeană, în cadrul căruia este reafirmat sprijinul european pentru suveranitatea, integritatea teritorială și viitorul european al țării.

	14 iulie 2026
	În cadrul celei de-a treia Conferințe de aderare Republica Moldova–Uniunea Europeană sunt deschise negocierile asupra Clusterului 6 „Relații externe”, care cuprinde relațiile externe și politica externă, de securitate și apărare.

	27 august 2026
	La 35 de ani de la proclamarea independenței, Republica Moldova este un stat suveran, independent și neutru, candidat la aderarea la Uniunea Europeană și aflat în proces activ de negociere. Consolidarea statului de drept, protejarea instituțiilor democratice și soluționarea pașnică a conflictului transnistrean rămân obiective esențiale pentru întărirea suveranității și integrității teritoriale.

